過金陵謁吳大帝廟
作者：袁陟
朝代：宋

paragraphs: 人苦曹瞞虐，天悲漢祿終。
山河分鼎峙，氣象發江東。
一旦墟京洛，彌年豢幼沖。
炎精竟灰燼，紫蓋出艨艟。
長策資公瑾，雄才得呂蒙。
招延師友義，繼述父兄忠。
舊府峨雙闕，驚濤涌半空。
風雲龍虎勢，日月帝王功。
地力因時險，神謀與意通。
屈伸思所濟，逆順審于衷。
駿足嗤交貨，靈牙耀即戎。
同盟界函谷，獨斷保蠶叢。
定霸葵丘劣，推心建武同。
長沙兆生讖，典午頼餘風。
戰守遺蹤在，登臨四望中。
陵遷成萬古，世異想群雄。
歌舞居民祀，干戈逐虜功。
征帆來浦外，久客愴途窮。
精銳銷孤劍，飄零若斷蓬。
徘徊靈廡下，暮葉亂江楓。